Guillelmus, Dei gratia humilis abbas Sancti Benedicti Floriacensis, et totus ejusdem ecclesie conventus, omnibus ad quos presentes littere pervenerint in Domino salutem. Noverit universitas vestra quod domna Aalis de Buno, pro remedio anime sue et antecessorum suorum salute animarum fundavit capellam apud Boscum de Villari et ad priorationem capellam constituit et concessit in eleemosynam quodcumque jure hereditario suum erat dominicum apud Stampas, nisi feodum, scilicet sextam decimam partem in duobus molendinis ad pontem Juine, in furno autem octavam partem et in censu hospitum et vinearum octavam partem similiter, et in ......... et in roagio et in foragio et in venditionibus et in aliis consuetudinibus terre per omnia et in omnibus, nisi in feodo, similiter octavam partem in perpetuum. Et quoniam hoc totum erat de nostro feodo, ad petitionem dicte domne et amicorum suorum preces, hanc donationem concessimus et laudavimus. In cujus rei memoriam presentem cartam fecimus et sigillorum nostrorum munimine roboravimus. Actum anno gratie millesimo ducentesimo.